《晚步》
清代·厉志

芳草已倦绿，老树犹酣青。间径糁细花，晚气失幽馨。

群鸣羡禽众，孤赏凄客零。方园不盈亩，一日且百经。

认兹双履迹，朝来杳以冥。邻沽足吾醉，清风吹牖楹。

作者简介：浙江定海人，字心甫，号骇谷，别号白华山人。诸生。书学明人，尤精行草。画山水兰竹有逸趣。中年患目疾，而书画益进。握笔疾扫，全以神行，一日可成数十幅。亦工诗文，居宁波时，与姚燮等唱和。有《白华山人诗钞》、《诗说》。